PERSONALREGLEMENT FOR STATLIGE HØGSKOLER

Fastsatt etter avtale mellom Kirke-, utdannings- og forskningsdepartementet og berørte tjenestemannsorganisasjoner 22. november 1995. Stadfestet av Administrasjonsdepartementet 08.01.96. Personalreglementet gjelder fra 1. februar 1996.

§ 1 Reglementets virkeområde

Dette reglementet gjelder for tilsetting mm. i stillinger ved statlige høgskoler når det ikke er gitt særregler i lov om universiteter og høgskoler. Reglementet gjelder til det eventuelt blir fastsatt eget reglement ved den enkelte høgskole, dersom det skulle være behov for lokale tilpasninger. Tjenestemannslovens § 23 kommer i så fall til anvendelse.

§ 2 Kunngjøring

1. Kunngjøring av ledige stillinger

a. Unntak fra hovedregelen i tjenestemannslovens § 2 om at ledige stillinger skal kunngjøres offentlig, kan gjøres av tilsettingsmyndigheten i følgende tilfeller:

· Ved tilsetting i stilling som førstefullmektig og sekretær 
· Ved tilsetting i vikariater og andre tidsbegrensede tilsettinger for ett år eller mindre når det er nødvendig å foreta tilsetting raskt. 
· For arbeidsforhold av lite omfang som nevnt i tjenestemannsloven § 6, pkt 2 e. 

b. Dersom et vikariat lyses ut offentlig med mulighet for seinere fast tilsetting, kan det foretas fast tilsetting i stillingen uten ny kunngjøring under forutsetning av at tilsettingen har skjedd etter ordinær tilsettingsprosedyre.

c. Uavhengig av reglene i nr 1 a skal alle ledige stillinger gjøres kjent innen virksomheten. Også fraværende tjenestemenn bør så langt råd er, gis underretning om ledige stillinger.

d. Når stillinger kunngjøres offentlig, skal det skje i Norsk lysingsblad og i samsvar med generelle regler om kunngjøring i dagsaviser.

e. Kunngjøring av tekniske og administrative stillinger fastsettes av tilsettingsråd. Personalsjefen/ personaldirektøren sørger for at det utarbeids utkast til utlysingstekst. Om kunngjøring av undervisnings- og forskningsstillinger vises det til lov om universiteter og høgskoler § 30, nr 3. Om kunngjøring av administrative lederstillinger vises det il § 32, nr 1 i samme lov.

2. Kunngjøringens innhold

a. Kunngjøringen skal inneholde:

· beskrivelse av stillingen og det aktuelle arbeidsområdet 
· kvalifikasjonskrav (herunder om søkeren må beherske begge målformer) 
· opplysninger om lønnsvilkår og eventuelt innskott i Statens pensjonskasse 
· opplysning om fra hvilket tidspunkt stillingen er ledig 
· opplysning om tilsettingen skal være tidsbegrenset (jf bl.a. § 2, pkt 1b) 
· opplysning om arbeidssted 
· opplysning om tilsettingsmyndighet 
· opplysning om stillingsinnehaveren plikter å gjennomgå opplæring, eller om stillingen medfører plikttjeneste 
· opplysning om søknadsfristen som ikke må være kortere enn to uker fra innrykk i Norsk lysingsblad 
· angivelse av hvem som kan gi nærmere opplysninger om stillingen og arbeidsmiljøet 

Det skal ikke kreves helseattest.

b. Kunngjøringens innhold må være i samsvar med kravene i karriere- og tjenestegjøringsplaner, eventuelt generelle kvalifikasjonskrav for tilsetting, og det skal henvises til eventuelle sentrale retningslinjer og lokale avtaler.

c. Kunngjøringen skal opplyse om de bestemmelser om kjønnskvotering som er fastsatt i virksomhetens tilpasningsavtale til Hovedavtalen, jf Hovedavtalens § 21. Ved kunngjøring i stillingsgrupper som er mannsdominerte, skal kvinner oppfordres særskilt til å søke, jf Hovedavtalens § 21, nr 3. Jf. også lov om universiteter og høgskoler §30, nr 3.

d. Likestillingsutvalgets representant skal ha høve til å uttale seg om forslag til utlysingstekst før teksten endelig utformes.

3. Vilkårene for ny kunngjøring

Dersom tilsettingsmyndigheten ønsker å fravike kvalifikasjonskravene i kunngjøringen, skal stillingen kunngjøres på nytt. Det samme gjelder dersom det er gått uforholdsmessig lang tid siden stillingen ble kunngjort, eller når forholdene for øvrig har endret seg vesentlig.

§ 3 Behandling av søknader og vurdering av søkere

1a. Etter utløpet av søknadsfristen sørger personalsjefen/personaldirektøren for at det snarest settes opp ei liste over søkere (utvidet søkerliste). Lista skal inneholde søkernes navn, alder, fullstendige opplysninger om deres utdanning og praksis både i offentlig og privat virksomhet (jf § 2 i forskrifter til forvaltningsloven av 21. november 1980). Umiddelbart etter at søkerlista er satt opp, sendes kopi til de tilsattes representanter i tilsettingsråd og til likestillingsutvalgets representant. Offentlig søkerliste settes opp i samsvar med offentlighetsloven § 6 nr. 4.

b. Ved tilsetting i tekniske og administrative stillinger kan søkere som etter en vurdering av søknadene synes å være best kvalifiserte, innkalles til personlig konferanse. Tilsettingsråd avgjøre dette. De tilsattes representanter i tilsettingsråd kan kreve at flere kvalifiserte søkere innkalles.

c. Ved konferanse ved tilsetting i tekniske og administrative stillinger skal en eller to representanter for arbeidsgiver være med. Fortrinnsvis bør begge kjønn være representert. Den som blir nærmeste foresatte, eller en som fungerer for denne, skal alltid delta som en av disse. I tillegg har en representant for de tilsatte, utpekt av organisasjonene i fellesskap, rett til å delta. Representanten for de tilsatte skal være medlem av tilsettingsråd.

d. Nye opplysninger av betydning som kommer fram under personlige konferanser med søkerne, skal nedtegnes.

e. Søkere gjøres kjent med hvilke nåværende eller tidligere arbeidsgivere det ønske innhentet opplysninger hos, dersom de ikke er oppgitt som referanser. Det kan ikke innhentes opplysninger hos nåværende eller tidligere arbeidsgivere uten søkers samtykke.

f. Forskrift om partsoffentlighet i saker om tilsetting i den offentlige forvaltning § 6, 1. og 3. ledd, gjelder også når det bare foreligger forslag og ikke formell innstilling.

Tidsrommet mellom innstilling (eller forslag) og vedtak om tilsetting må i alle tilfelle være minst 1 uke.

§ 4 Innstilling

Nærmest foresatt tjenestemyndighet foretar innstilling når tilsettingsråd har tilsettingsmyndigheten.

Om innstilling i undervisnings- og forskningsstillinger vises det til lov om universiteter og høgskoler § 30, nr 6. Om innstilling i administrative lederstillinger vises det til § 32, nr 2 i samme lov.

§ 5 Tilsetting

1. I medhold av § 31 i lov om universiteter og høgskoler skal tilsettingsråd ved høgskolen tilsette:

· bibliotekarer 
· ingeniører og annet laboratoriepersonale 
· kontorpersonale 
· reinholdspersonale og annet personale knyttet til bygningers drift (dersom disse ikke tilsettes av Statsbygg) 
· saksbehandlere (herunder rådgivere og prosjektledere) 

2. Tilsetting for kortere tid enn 6 måneder av teknisk og administrativt personale foretas av høgskolens administrasjon. Dersom tilsettingsforholdet forlenges må vanlig tilsettingsprosedyre følges.

§ 6 Sammensetning av tilsettingsråd

1 a. Tilsettingsråd skal ha følgende sammensetning:

· Personalsjef/personaldirektør 
· Studiesjef/studiedirektør 
· Økonomisjef/økonomidirektør 
· To tjenestemannsrepresentanter som tilhører vedkommende stillingsgruppe, jf. § 5, nr 1. Stillingsgrupper kan slås sammen. 

Tjenestemannsrepresentantene skal ha vararepresentanter.

Personalsjef/personaldirektør er leder av tilsettingsrådet.

1 b. Ved høgskoler med felles økonomi- og personalsjefsstilling skall tilsettingsråd ha følgende sammensetning:

· Høgskoledirektør 
· Økonomi- og personalsjef 
· Studiesjef 
· To tjenestemannsrepresentanter som tilhører vedkommende stillingsgruppe, jf. § 5, nr 1. Stillingsgrupper kan slås sammen. 

Tjenestemannsrepresentantene skal ha vararepresentanter.

Høgskoledirektør er leder av tilsettingsrådet

1 c. Ved Samisk høgskole skal tilsettingsråd ha følgende ......................

1 d. Dersom styret bestemmer at det skal være flere tilsettingsråd for tekniske og administrative stillinger, jf lov om universiteter og høgskoler § 31, siste punktum, må sammensetning av tilsettingsråd skje i henhold til lov om statens tjenestemenn § 5, nr 2, 1. ledd. Nærmere bestemmelser om sammensetning må avtales ved den enkelte høgskole. Tjenestemannslovens § 23 kommer i så fall til anvendelse.

§ 7 Oppnevning av tjenestemannsrepresentanter i tilsettingsråd

1. Stillingsgruppe

Tjenestemannsrepresentantene skal, når det er mulig, selv tilhøre samme stillingsgruppe som den ledige stillingen. Stillingsgruppene framgår av § 5, nr. 1 i reglementet.

Ved høgskole som har få stillinger i en stillingsgruppe, kan de berørte tjenestemannsorganisasjonene og høgskolens ledelse bli enige om at stillingsgruppene skal slås sammen.

2. Oppnevning

Styret i en tjenestemannsorganisasjon innen vedkommende tjenestemannsgruppe som enten selv eller gjennom tilslutning til en hovedsammenslutning er forhandlingsberettiget, oppnevner representanter for tjenestemennene med personlige vararepresentanter. Er flere tjenestemannsorganisasjoner innen vedkommende tjenestemannsgruppe forhandlingsberettiget, oppnevner styrene i fellesskap representanter med vararepresentanter. Tjenestemannsrepresentantene oppnevner for 2 år om gangen.

Dersom styrene i de aktuelle tjenestemannsorganisasjonene ikke kan bli enige, foregår oppnevningen i samsvar med den avtalen som er inngått mellom staten og hovedsammenslutningene/Norsk lærerlag.

§ 8 Framgangsmåte ved innstilling, tilsetting og avskjed m.v.

1a. Før behandling i tilsettingsråd må personalsjefen/personaldirektøren påse at stillingens nærmeste foresatte gir innstilling.

1b. Dersom det finnes minst tre kvalifiserte søkere, skal det gis grunngitt innstilling om tre søkere angitt i den rekkefølge stillingens nærmeste foresatte mener at søkerne bør komme i betraktning.

1c. Behandling i tilsettingsråd ved høgskolen, jf. reglementets § 5, nr 1, foregår alltid i møte.

1d. Tilsettingsråd er beslutningsdyktig bare når samtlige medlemmer eller deres vararepresentanter er til stede.

1e. Det skal føres protokoll over forhandlingene i tilsettingsråd. I protokollen inntas alle vedtak med angivelse av mulige dissenser. Medlemmene har rett til å grunngi sitt standpunkt ved tilførsel i protokollen.

Om saker etter tjenestemannslovens § 5, nr 3 vises det til lov om universiteter og høgskoler § 33, nr 1.

Om saker etter tjenestemannslovens § 4, nr 5 vises det til § 33, nr 2 i samme lov.

1f. Likestillingsutvalgets representant tilstilles gjenpart av innstillingen og gis høve til å uttale seg før behandling i tilsettingsråd.

1g. Ved tilsetting i stilling som undervisningsleder for pedagogisk teori og praksis/øvingsundervisning i lærerutdanningen tilstilles en representant for øvingslærerne gjenpart av innstillingen og gis høve til å uttale seg før behandling i tilsettingsråd.

1h. Bestemmelse om avgjørelsesmyndighet i saker etter tjenestemannslovens § 17, nr 3 om avskjed, oppsigelse, suspensjon eller ordensstraff er gitt i lov om universiteter og høgskoler § 34, nr 1.

Bestemmelser om saksbehandlingen i slike saker er gitt i § 34, nr 2 i samme lov.

Bestemmelse om klageinstans ved klage over vedtak om avskjed, oppsigelse, suspensjon eller ordensstraff er gitt i § 35 i samme lov.

§ 9 Melding om tilsetting

1a. Ved tilsetting gis tjenestemannen skriftlig melding om tilsetting. Hjemmel for tidsbegrenset tilsetting skal framgå av tilsettingsbrevet. Det skal i medhold av § 55 B, 1. ledd i arbeidsmiljøloven inngås skriftlig arbeidsavtale. Arbeidsavtalen skal bl.a. inneholde orientering om de avtaler, lover, reglement og eventuelle instrukser som for tida gjelder for tjenestene. Arbeidsavtalen må videre innholde opplysning om prøvetid dersom tjenestemannen tilsettes på prøve, jf lov om statens tjenestemenn § 8, nr 1 og lov om universiteter og høgskoler § 30, nr 6.

1b. Også for arbeidsforhold av lite omfang som nevnt i tjenestemannslovens § 6, pkt 2 e, gis skriftlig meddelelse og inngås skriftlig arbeidsavtale.

1c. Alle søkere skal underrettes om at stillingen er besatt når den tilsatte har bekreftet at stillingen mottas, jf forvaltningslovens § 27, 1. ledd. Underretningen skal inneholde navnet på den som er tilsatt i stillingen.

§ 10 Beregning av tjenestetid ved oppsigelse

Ved beregning av tjenestetid i relasjon til tjenestemannslovens §§ 9 og 10 legges til grunn all sammenhengende tjeneste ved regionale høgskoler og statlige høgskoler. Ved innlemmelse av nye høgskoler kan dette fastsettes i egen avtale av de sentrale avtaleparter.

§ 11 Sletting av ordensstraff

Ordensstraffer etter tjenestemannslovens § 14 slettes etter 3 år.

§ 12 Arbeidstid

Når det gjelder arbeidstid, henvises det til de til enhver tid gjeldende lover og avtaler om arbeidstid, ferie og sjukefravær for det statlige tariffområdet.

§ 13 Permisjoner i forbindelse med opplæring, overgang til annen stilling m.m.

1a. Permisjon bør, så langt tjenesten tillater det, gis tjenestemann som ønsker å gjennomføre en utdanning eller utføre et arbeid som er av betydning for vedkommendes videre faglige utvikling i statens tjeneste.

1b. Permisjon for å overta annen statsstilling eller i særlige tilfeller i stilling utenfor statsforvaltningen, kan gis i inntil ett år.

Permisjon for tidsbegrenset tjenestegjøring i utdanningsstilling, i stilling for oppdragsvirksomhet eller annen tjeneste av spesiell interesse for høgskolen, kan gis for det tidsrom som er nødvendig for formålet.

1c. Den instans som har tilsettingsmyndighet for vedkommende stilling, avgjør spørsmålet om permisjon.

§ 14 Ferielister

Ved høgskolen skal det settes opp ferielister minst to måneder før ferien tar til. Det skal sørges for forsvarlig bemanning til enhver tid. Ferielista skal godkjennes av administrativ leder som også skal godkjenne seinere endringer eller avvik.

§ 15 Attest

Tjenestemann som fratrer sin stilling etter lovlig oppsigelse, eller som ber om det, skal få skriftlig attest, jf arbeidsmiljølovens § 68. I tillegg til lovens minimumskrav skal det gis opplysninger om hvilke arbeidsområder tjenestemannen har hatt.

